CELEX: 32010R0939
Language: el
Date: 2010-10-20 00:00:00
Title: Κανονισμός (ΕΕ) αριθ. 939/2010 της Επιτροπής, της 20ής Οκτωβρίου 2010 , για την τροποποίηση του παραρτήματος IV του κανονισμού (ΕΚ) αριθ. 767/2009, το οποίο αναφέρεται στα επιτρεπόμενα περιθώρια ανοχής για την επισήμανση σχετικά με τη σύνθεση πρώτων υλών των ζωοτροφών και των σύνθετων ζωοτροφών που αναφέρει το άρθρο 11 παράγραφος 5  Κείμενο που παρουσιάζει ενδιαφέρον για τον ΕΟΧ

21.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 277/4
            
         ΚΑΝΟΝΙΣΜΌΣ (ΕΕ) αριθ. 939/2010 ΤΗΣ ΕΠΙΤΡΟΠΉΣ
   της 20ής Οκτωβρίου 2010
   για την τροποποίηση του παραρτήματος IV του κανονισμού (ΕΚ) αριθ. 767/2009, το οποίο αναφέρεται στα επιτρεπόμενα περιθώρια ανοχής για την επισήμανση σχετικά με τη σύνθεση πρώτων υλών των ζωοτροφών και των σύνθετων ζωοτροφών που αναφέρει το άρθρο 11 παράγραφος 5
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 767/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη διάθεση στην αγορά και τη χρήση ζωοτροφών, την τροποποίηση του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, και την κατάργηση των οδηγιών 79/373/ΕΟΚ του Συμβουλίου, 80/511/ΕΟΚ της Επιτροπής, 82/471/ΕΟΚ του Συμβουλίου, 83/228/ΕΟΚ του Συμβουλίου, 93/74/ΕΟΚ του Συμβουλίου, 93/113/ΕΚ του Συμβουλίου, 96/25/ΕΚ του Συμβουλίου, και της απόφασης 2004/217/ΕΚ της Επιτροπής (1), και ιδίως το άρθρο 27 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 767/2009 προβλέπει μια σειρά ενωσιακών κανόνων για τους όρους εμπορίας των πρώτων υλών ζωοτροφών και των σύνθετων ζωοτροφών. Το παράρτημα IV του εν λόγω κανονισμού περιλαμβάνει επιτρεπόμενα περιθώρια ανοχής για την επισήμανση της σύνθεσης των πρώτων υλών ζωοτροφών και των σύνθετων ζωοτροφών.
            
         
               (2)
            
            
               Τα στατιστικά στοιχεία των ελέγχων από τις αρμόδιες αρχές των κρατών μελών σχετικά με τις αποκλίσεις στα δείγματα ζωοτροφών καταδεικνύουν ότι είναι ανάγκη να γίνουν ουσιαστικές αλλαγές στις παραμέτρους που ορίζονται στο παράρτημα IV του κανονισμού (ΕΚ) αριθ. 767/2009 προκειμένου να ληφθούν υπόψη οι επιστημονικές και τεχνολογικές εξελίξεις στις μεθόδους δειγματοληψίας και ανάλυσης. Η Επιτροπή έχει πλέον ολοκληρώσει την αξιολόγηση αυτών των στοιχείων και, κατά συνέπεια, η δομή και οι παράμετροι του παραρτήματος IV πρέπει να τροποποιηθούν.
            
         
               (3)
            
            
               Τα τροποποιημένα περιθώρια ανοχής για την περιεκτικότητα σε υγρασία πρέπει να λαμβάνουν υπόψη ορισμένες πρώτες ύλες ζωοτροφών με περιεκτικότητα σε υγρασία άνω του 50 %, δεδομένου ότι για αυτές τις πρώτες ύλες ζωοτροφών εισήχθησαν νέες διατάξεις επισήμανσης με τα άρθρα 15 και 16 του κανονισμού (ΕΚ) αριθ. 767/2009.
            
         
               (4)
            
            
               Ελλείψει μεθόδων προσδιορισμού της ενεργειακής αξίας και της πρωτεϊνικής αξίας σε επίπεδο Ένωσης, πρέπει να επιτραπεί στα κράτη μέλη να διατηρήσουν τα δικά τους, εθνικά περιθώρια ανοχής για αυτές τις παραμέτρους.
            
         
               (5)
            
            
               Για τα νεοεισαχθέντα περιθώρια ανοχής για τις πρόσθετες ύλες ζωοτροφών σε ζωοτροφές, πρέπει να διευκρινιστεί ότι αυτά ισχύουν μόνο για τις τεχνικές αποκλίσεις, αφού το αναλυτικό περιθώριο ανοχής έχει ήδη προσδιοριστεί σύμφωνα με την επίσημη μέθοδο ανίχνευσης για την αντίστοιχη πρόσθετη ύλη ζωοτροφών. Τα περιθώρια ανοχής πρέπει να ισχύουν για τις δηλούμενες τιμές στον κατάλογο των πρόσθετων υλών ζωοτροφών και στον κατάλογο των αναλυτικών συστατικών.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, και δεν αντιτάχθηκαν σε αυτά ούτε το Ευρωπαϊκό Κοινοβούλιο ούτε το Συμβούλιο,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα IV του κανονισμού (ΕΚ) αριθ. 767/2009 αντικαθίσταται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός εφαρμόζεται από την 1η Σεπτεμβρίου 2010.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Οκτωβρίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 229 της 1.9.2009, σ. 1.
   
      ΠΑΡΑΡΤΗΜΑ
      Το παράρτημα IV του κανονισμού (ΕΚ) αριθ. 767/2009 αντικαθίσταται ως εξής:
      
         
            «ΠΑΡΑΡΤΗΜΑ IV
            
               Επιτρεπόμενα περιθώρια ανοχής για την επισήμανση σχετικά με τη σύνθεση πρώτων υλών των ζωοτροφών και των σύνθετων ζωοτροφών που προβλέπεται στο άρθρο 11 παράγραφος 5
            
            
               
                  Μέρος Α:
                  
                  Περιθώρια ανοχής για τα αναλυτικά συστατικά που παρατίθενται στα παραρτήματα I, V, VI και VII
               
            
            
                        1.
                     
                     
                        Τα περιθώρια ανοχής που καθορίζονται στο παρόν μέρος περιλαμβάνουν τεχνικές και αναλυτικές αποκλίσεις. Όταν καθοριστούν σε επίπεδο Ένωσης τα αναλυτικά περιθώρια ανοχής που καλύπτουν τις αβεβαιότητες μέτρησης και τις αποκλίσεις ως προς τη διαδικασία, οι τιμές που ορίζονται στο σημείο 2 πρέπει να προσαρμοστούν αντιστοίχως ώστε να καλύπτονται μόνο τα τεχνικά περιθώρια ανοχής.
                     
                  
                        2.
                     
                     
                        Όταν διαπιστώνεται ότι η σύνθεση μιας πρώτης ύλης ζωοτροφών ή των σύνθετων ζωοτροφών αποκλίνει από την αναγραφόμενη στην επισήμανση τιμή των αναλυτικών συστατικών που παρατίθενται στα παραρτήματα I, V, VI και VII, επιτρέπονται τα ακόλουθα περιθώρια ανοχής:
                        
                                    α)
                                 
                                 
                                    για ακατέργαστα έλαια και λίπη, ακατέργαστη πρωτεΐνη και ακατέργαστη τέφρα:
                                    
                                                i)
                                             
                                             
                                                ± 3 % της συνολικής μάζας ή του συνολικού όγκου για δηλούμενες περιεκτικότητες 24 % και άνω,
                                             
                                          
                                                ii)
                                             
                                             
                                                ± 12,5 % της δηλούμενης περιεκτικότητας για δηλούμενες περιεκτικότητες κάτω του 24 % αλλά όχι κάτω του 8 %,
                                             
                                          
                                                iii)
                                             
                                             
                                                ± 1 % της συνολικής μάζας ή του συνολικού όγκου για δηλούμενες περιεκτικότητες κάτω του 8 %·
                                             
                                          
                              
                                    β)
                                 
                                 
                                    για ακατέργαστες ίνες, ζάχαρη και άμυλο:
                                    
                                                i)
                                             
                                             
                                                ± 3,5 % της συνολικής μάζας ή του συνολικού όγκου για δηλούμενες περιεκτικότητες 20 % και άνω,
                                             
                                          
                                                ii)
                                             
                                             
                                                ± 17,5 % της δηλούμενης περιεκτικότητας για δηλούμενες περιεκτικότητες κάτω του 20 % αλλά όχι κάτω του 10 %,
                                             
                                          
                                                iii)
                                             
                                             
                                                ± 1,7 % της συνολικής μάζας ή του συνολικού όγκου για δηλούμενες περιεκτικότητες κάτω του 10 %·
                                             
                                          
                              
                                    γ)
                                 
                                 
                                    για ασβέστιο, τέφρα αδιάλυτη στο υδροχλωρικό οξύ, ολικό φώσφορο, νάτριο, κάλιο και μαγνήσιο:
                                    
                                                i)
                                             
                                             
                                                ± 1 % της συνολικής μάζας ή του συνολικού όγκου για δηλούμενες περιεκτικότητες 5 % και άνω,
                                             
                                          
                                                ii)
                                             
                                             
                                                ± 20 % της δηλούμενης περιεκτικότητας για δηλούμενες περιεκτικότητες κάτω του 5 % αλλά όχι κάτω του 1 %,
                                             
                                          
                                                iii)
                                             
                                             
                                                ± 0,2 % της συνολικής μάζας ή του συνολικού όγκου για δηλούμενες περιεκτικότητες κάτω του 1 %·
                                             
                                          
                              
                                    δ)
                                 
                                 
                                    για υγρασία:
                                    
                                                i)
                                             
                                             
                                                ± 8 % της δηλούμενης περιεκτικότητας για δηλούμενες περιεκτικότητες 12,5 % και άνω,
                                             
                                          
                                                ii)
                                             
                                             
                                                ± 1 % της συνολικής μάζας ή του συνολικού όγκου για δηλούμενες περιεκτικότητες κάτω του 12,5 % αλλά όχι κάτω του 5 %,
                                             
                                          
                                                iii)
                                             
                                             
                                                ± 20 % της δηλούμενης περιεκτικότητας για δηλούμενες περιεκτικότητες κάτω του 5 % αλλά όχι κάτω του 2 %,
                                             
                                          
                                                iv)
                                             
                                             
                                                ± 0,4 % της συνολικής μάζας ή του συνολικού όγκου για δηλούμενες περιεκτικότητες κάτω του 2 %·
                                             
                                          
                              
                                    ε)
                                 
                                 
                                    όσον αφορά την ενεργειακή αξία και την πρωτεϊνική αξία, όπου δεν έχει καθοριστεί περιθώριο ανοχής σύμφωνα με μέθοδο της ΕΕ ή σύμφωνα με επίσημη εθνική μέθοδο του κράτους μέλους στην αγορά του οποίου διατίθεται η ζωοτροφή, επιτρέπονται τα ακόλουθα περιθώρια ανοχής: για την ενεργειακή αξία 5 % και για την πρωτεϊνική αξία 10 %.
                                 
                              
                  
                        3.
                     
                     
                        Κατά παρέκκλιση από το σημείο 2 στοιχείο α) όσον αφορά τα ακατέργαστα έλαια και λίπη και την ακατέργαστη πρωτεΐνη σε τροφές οικόσιτων ζώων, όπου η δηλούμενη περιεκτικότητα είναι κάτω του 16 % η επιτρεπόμενη απόκλιση είναι ± 2 % της συνολικής μάζας ή του συνολικού όγκου.
                     
                  
                        4.
                     
                     
                        Κατά παρέκκλιση από το σημείο 2, η επιτρεπόμενη απόκλιση πάνω από τις ανώτερες τιμές της δηλούμενης περιεκτικότητας για τα ακατέργαστα έλαια και λίπη, τη ζάχαρη, το άμυλο, το ασβέστιο, το νάτριο, το κάλιο, το μαγνήσιο, την ενεργειακή αξία και την πρωτεϊνική αξία μπορεί να είναι έως και διπλάσια του περιθωρίου ανοχής που ορίζεται στα σημεία 2 και 3.
                     
                  
                        5.
                     
                     
                        Κατά παρέκκλιση από το σημείο 2, τα περιθώρια ανοχής για την τέφρα αδιάλυτη στο υδροχλωρικό οξύ και την υγρασία ισχύουν μόνο για τις ανώτερες τιμές, ενώ για τις κατώτερες τιμές δεν καθορίζονται περιορισμοί στα περιθώρια ανοχής.
                     
                  
               
                  Μέρος Β:
                  
                  Περιθώρια ανοχής για πρόσθετες ύλες ζωοτροφών που φέρουν επισήμανση σύμφωνα με τα παραρτήματα I, V, VI και VII
               
            
            
                        1.
                     
                     
                        Τα περιθώρια ανοχής που καθορίζονται στο παρόν μέρος περιλαμβάνουν μόνο τεχνική απόκλιση. Ισχύουν για τις πρόσθετες ύλες ζωοτροφών του καταλόγου των πρόσθετων υλών ζωοτροφών και του καταλόγου των αναλυτικών συστατικών.
                        Όσον αφορά τις πρόσθετες ύλες ζωοτροφών που έχουν καταχωριστεί ως αναλυτικά συστατικά, τα περιθώρια ανοχής ισχύουν για τη συνολική ποσότητα που αναφέρεται στην επισήμανση ως εγγυημένη ποσότητα στο τέλος της ελάχιστης διάρκειας αποθήκευσης της ζωοτροφής.
                        Όταν διαπιστώνεται ότι η περιεκτικότητα μιας πρόσθετης ύλης ζωοτροφών σε πρώτη ύλη ζωοτροφών ή σε σύνθετη ζωοτροφή είναι χαμηλότερη από τη δηλούμενη περιεκτικότητα, επιτρέπονται τα ακόλουθα περιθώρια ανοχής (1).
                        
                                    α)
                                 
                                 
                                    10 % της δηλούμενης περιεκτικότητας, εάν η δηλούμενη περιεκτικότητα είναι 1 000 μονάδες και άνω,
                                 
                              
                                    β)
                                 
                                 
                                    100 μονάδες, εάν η δηλούμενη περιεκτικότητα είναι κάτω από 1 000 μονάδες αλλά όχι κάτω από 500 μονάδες,
                                 
                              
                                    γ)
                                 
                                 
                                    20 % της δηλούμενης περιεκτικότητας, εάν η δηλούμενη περιεκτικότητα είναι κάτω από 500 μονάδες αλλά όχι κάτω από 1 μονάδα,
                                 
                              
                                    δ)
                                 
                                 
                                    0,2 μονάδες, εάν η δηλούμενη περιεκτικότητα είναι κάτω από 1 μονάδα αλλά όχι κάτω από 0,5 μονάδα,
                                 
                              
                                    ε)
                                 
                                 
                                    40 % της δηλούμενης περιεκτικότητας, εάν η δηλούμενη περιεκτικότητα είναι κάτω από 0,5 μονάδα.
                                 
                              
                  
                        2.
                     
                     
                        Όταν καθορίζεται ελάχιστη και/ή μέγιστη περιεκτικότητα μιας πρόσθετης ύλης σε ζωοτροφή με την αντίστοιχη πράξη χορήγησης άδειας κυκλοφορίας για τη συγκεκριμένη πρόσθετη ύλη ζωοτροφών, τα τεχνικά περιθώρια ανοχής που ορίζονται στο σημείο 1 ισχύουν μόνο πάνω από μια ελάχιστη περιεκτικότητα ή κάτω από μια μέγιστη περιεκτικότητα, ανάλογα με την περίπτωση.
                     
                  
                        3.
                     
                     
                        Στον βαθμό που δεν υπάρχει υπέρβαση της καθορισμένης μέγιστης περιεκτικότητας μιας πρόσθετης ύλης όπως αναφέρεται στο σημείο 2, η απόκλιση πάνω από τη δηλούμενη περιεκτικότητα μπορεί να φθάσει έως και το τριπλάσιο του περιθωρίου ανοχής που ορίζεται στο σημείο 1. Ωστόσο, εάν για πρόσθετη ύλη ζωοτροφών που ανήκει στην ομάδα των μικροοργανισμών καθορίζεται μέγιστη περιεκτικότητα με την αντίστοιχη πράξη χορήγησης άδειας κυκλοφορίας για τη συγκεκριμένη πρόσθετη ύλη ζωοτροφών, η μέγιστη περιεκτικότητα αποτελεί την ανώτερη επιτρεπόμενη τιμή.»
                     
                  
      
      
         (1)  Στο παρόν σημείο, ως 1 μονάδα νοείται 1 mg, 1 000 ΔΜ, 1 × 109 CFU ή 100 μονάδες ενζυμικής δράσης της αντίστοιχης πρόσθετης ύλης ζωοτροφών ανά kg ζωοτροφής, ανάλογα με την περίπτωση.